Klasa: 021-05/17-01/18

Urbroj: 2109/22-10-17-17

Orehovica, 28.11.2017. godine

**Z A P I S N I K**

sa 4. sjednice Općinskog vijeća Općine Orehovica, održane 28.11.2017. godine u Općinskoj vijećnici Općine Orehovica s početkom u 18.00 sati.

Sjednicu je sazvao predsjednik Općinskog vijeća Općine Orehovica Marko Hunjadi pozivom klasa: 021-05/17-01/18, urbroj: 2109/22-10-17-1 od 22.11.2017. godine.

Nazočni vijećnici: Miroslav Bezek, Nadica Bogdan, Nikola Bukal, Goran Ivačić, Želimir Halić, Dražen Husić, Marko Hunjadi, Josip Katanović, Dragutin Klobučarić, Ivan Krčmar, Dalibor Kukovec, Zlatko Orsag, Nikola Panić i Branko Sušec. Sjednici prisustvuje Općinski načelnik Franjo Bukal, zamjenica općinskog načelnika Dijana Novak, zamjenik općinskog načelnika iz reda pripadnika romske nacionalne manjine Marko Balog te predsjednik VMO Podbrest Mario Lončarić. Osim vijećnika sjednici su nazočile službenice Jedinstvenog upravnog odjela Općine Orehovica Renata Božek i Žaklina Vađunec u svojstvu zapisničara. Sjednici nazoči i predstavnica Lista Međimurje, Bojana Španiček Kanoti.

Na sjednici nije nazočna vijećnica Erika Baranašić.

Sjednicu je otvorio predsjedavajući Marko Hunjadi pozdravom svima nazočnima. Utvrdio je da sjednici prisustvuje 14 od 15 vijećnika, da postoji kvorum i da su sve odluke donjete na ovoj sjednici pravovaljane.

Predsjedavajući je otvorio aktualni sat u trajanju od 45 minuta.

Miroslav Bezek pozdravio je sve prisutne te je postavio pitanje načelniku što je s Mjerom 7.2.2., Ulaganje u izgradnju nerazvrstanih cesta Gospodarske zone Podbrest?

Općinski načelnik Franjo Bukal odgovorio je kako je projekt na Mjeru 7.2.2. bio apliciran prošle godine u prosincu te da je nedavno pristigao odgovor od Agencije za plaćanje da zahtjev kao takav nije prihvaćen, jer nije izrađena procjena utjecaja na okoliš. Agencija je to učinila na temelju mišljenja Ministarstva zaštite okoliša jer su oni definirali da za takvu zonu treba napraviti procijenu utjecaja na okoliš. U 7. mjesecu došao je odgovor od Ministarstva zaštite okoliša da za tu investiciju nije potrebno izraditi procjenu utjecaja na okoliš. Poslan je prigovor i čeka se odgovor. Agencija za plaćanje napisala je da je projekt Općine Orehovica ocjenjen s 35 bodova te da nije prihvaćen jer nije izrađena spomenuta procjena, a na stranicama Ministarstva zaštite okoliša objavljeno je da za taj zahvat ne treba studija utjecaja na okoliš. Sva dokumentacija može se dobiti na uvid u Jedinstvenom upravnom odjelu.

Miroslav Bezek postavio je još jedno pitanje, a vezano za dječji vrtić Medo. S obzirom da Općina sufinancira boravak djece u tom vrtiću, zanima ga ima li Općina pravo uvida kako se radi u vrtiću odnosno imaju li djeca sve potrebne uvjete? Postoji li kakav instrument kontrole?

Općinski načelnik odgovara da prva situacija koja nije bila dobra je kad se podigla participacija za 100,00 kuna, tad su oni povisili ekonomsku cijenu vrtića za 100,00 kuna. Rekao je kako mu se nekoliko ljudi javilo da su u vrtiću neadekvatni uvijet, ali on kao načelnik ne zna jesu li djeca gladna, s obzirom da nema djecu koja bi pohađala vrtić, te nije u mogućnosti neposredno pozvati institucije. Što se smještaja tiče, upoznat je s tim da je kapacitet vrtića do 50 djece.

Miroslav Bezek je rekao kako je vjerojatno problem i premalo teta koje rade na toliko djece.

Načelnik mu odgovara da što se tiče zapošljavanja, kao i prehrane, da to nije u sastavu Općine te da po tom pitanju ne može origirati. Rekao je da je nekoliko prigovora bilo, i to sad u vrijeme kada treba grijati prostorije.

Branko Sušec nadovezao se da Općina nema pravo na neposredni uvid, da državna uprava ima pravo na materijalni uvid, dok inspekcijske službe imaju pravo na stručni uvid. Da se radi o općinskom vrtiću, i dalje Općina ne bi imala pravo na stručni uvid.

Miroslav Bezek pita da li je Općina premala da bi imala svoj vrtić, na što mu načelnik odgovara da s obzirom na proračun, ne bi bilo mogućnosti razvitka drugih stvari. Očekivao je da će se više sredstava participirati prema novom Zakonu o financiranju lokalne samouprave, ali smatra da je to samo zamagljivanje očiju.

Miroslav Bezek javio se za još jedno pitanje, ali ga predsjednik Vijeća upozorava da bi time prekršili Poslovnik o radu Općinskog vijeća.

U aktualnom satu više nije bilo pitanja te je isti završio u 18.10 sati.

Predsjedavajući je prisutnima predložio dnevni red koji su vijećnici primili uz poziv za sjednicu.

**D N E V N I R E D**

1. Prihvaćanje zapisnika s 3. sjednice Općinskog vijeća Općine Orehovica,
2. Donošenje Proračuna Općine Orehovica za 2018. godinu i projekcije za 2019. i 2020. godinu sa planom razvojnih programa za razdoblje 2018.-2020. godinu,
3. Donošenje Odluke o izvršavanju proračuna Općine Orehovica za 2018. godinu,
4. Donošenje Odluke o Programu građenja objekata komunalne infrastrukture i kapitalnih objekata u Općini Orehovica za 2018. godinu,
5. Donošenje Odluke o Programu održavanja komunalne infrastrukture na području Općine Orehovica u 2018. godinu,
6. Donošenje Odluke o sredstvima za ostvarivanje novčanih pomoći i socijalnih usluga građana i kućanstava u 2018. godini,
7. Donošenje Programa financiranja javnih potreba u kulturi i športu u 2018. godini,
8. Donošenje Programa korištenja sredstava naknade za ozakonjenje nezakonito izgrađenih zgrada na području Općine Orehovica za 2018. godinu,
9. Donošenje Odluke o raspoređivanju sredstava za financiranje političkih aktivnosti u 2018. godini
10. Donošenje Odluke o popisu imovine, obveza i potraživanja Općine Orehovica u 2017. godini,
11. Donošenje Odluke o naknadi za rad zamjenici načelnika Općine Orehovica koja dužnost ne obavlja profesionalno
12. Donošenje Odluke o koeficijentima za obračun plaće službenika i namještenika Jedinstvenog upravnog odjela Općine Orehovica,
13. Donošenje Odluke o izmjeni i dopuni Odluke o općinskim porezima Općine Orehovica
14. Donošenje Odluke o raspisivanju javnog poziva za isticanje kandidatura za članove Savjeta mladih Općine Orehovica i njihove zamjenike
15. Izvješće načelnika Općine Orehovica za razdoblje od 16.09. do 20.11.2017. godine
16. Informacije
    1. Stanje sigurnosti za rujan i listopad 2017. godine,
17. Razno

Predsjedavajući je predložio dopunu dnevnog red:

1. Briše se točka 10. koja glasi „ Donošenje Odluke o popisu imovine, obveza i potraživanja

Općine Orehovica u 2017. godini.“

1. Točke 11., 12., 13., 14., 15., 16. i 17. postaju točke 10., 11., 12., 13., 14., 15. i 16.
2. Dodaje se nova točka 14. koja glasi: „Donošenje zaključka o imenovanju suca porotnika

Županijskog suda u Varaždinu“

1. Točke 14., 15. i 16. postaju točke 15., 16. i 17.

Predsjedavajući je dao na glasovanja dopunjeni dnevni red. Dopunjeni dnevni red je jednoglasno usvojen.

**Ad.1. Prihvaćanje zapisnika s 3. sjednice Općinskog vijeća Općine Orehovica**

Predsjedavajući je prisutne pozvao na raspravu glede zapisnika s 3. sjednice Općinskog vijeća održane 29.06.2017.

Miroslav Bezek rekao je kako nema primjedbi na zapisnik, ali da ima na neke konstatacije načelnika.

Tvrdi da je na prošloj sjednici, u aktualnom satu načelnik rekao da nije potpisan ugovor s tvrtkom Ingolab za izradu Plana gospodarenja otpadom, međutim, na internetskoj stranici Općine stoji da je taj ugovor sklopljen.

Franjo Bukal rekao je da nije potpisao ugovor, te da je rekao kao je pri odlasku od ministra Dobrovića nazvao gospodina Pavlica, ali i Mirjanu, jer je još tad radila na Općini, i naredio je da prekinu sve radnje po pitanju izrade Plana gospodarenja otpadom. Ponuda firme Ingolab bila je 22.000,00 kuna, dok je Jaić consulting ponudio 13.500,00 kuna te pita gdje je sada problem?

Miroslav Bezek mu odgovara da je problem što je ugovor potpisani, a načelnik tvrdi da ga nije potpisao.

Franjo Bukal odgovara kako je prva ponuda Ingolaba bila nešto viša od 28.000,00 kuna, pa tek kad je došla ponuda Jaić consultinga, koja je bila puno niža, tvrdili su da maksimalno mogu spustiti na 22.000,00 kuna.

Načelnik misli kako spomenuti ugovor nije potpisao te da se sva dokumentacija može dobiti na uvid.

Miroslav Bezek rekao je kako je na prošloj sjednici pitao je li kč. 1618 k.o. Podbrest raščišćena, te da ima neslužbenu kopiju izvatka iz kojeg je vidljivo da je i Sušec Marija suvlasnica iste.

Načelnik mu dogovara da Natalija Carović rješava imovinsko pravne odnose, da nije potpisani nikakvi kupoprodajni ugovor, niti je bilo što plaćeno. Po donošenju odluke o kupnji spomenute nekretnine, upućen je dopis gđi. Carević neka dokažu imovinsko pravno da je vlasnica te nekretnine. Došao je dopis da rješavaju imovinsko pravne odnose, da su u kontaktu s Gorazdom Črepom te da će uskoro riješti vlasništvo.

Predsjedavajući je zapisnik s 3. sjednice Općinskog vijeća dao na glasovanje.

Zapisnik s 3. sjednice Općinskog vijeća prihvaćen je jednoglasno.

**Ad.2. Donošenje Proračuna Općine Orehovica za 2018. godinu i projekcije za 2019. i 2020. godinu sa**

**planom razvojnih programa za razdoblje 2018.-2020. godine**

Predsjednik Vijeća rekao je kako je zaprimio amandman te da će ga pročitati svim vijećnicima.

Prije čitanja amandmana, načelnik se javio za riječ, međutim, predsjednik Vijeća mu nije dao riječ.

Zlatko Orsag pitao je što je s Odborom za financije, da bi oni prvi trebali dati svoje mišljenje.

Načelnik je rekao da se Odbor za financije sastao, dao svoje mišljenje, te nekoliko dana nakon toga izrađen je prijedlog proračuna. Rekao je da je i predsjednik Vijeća bio prisutan toj sjednici.

Predsjednik Vijeća Marko Hunjadi opovrgava da se održala sjednica Odbora za financije, rekao je da je bio prisutan na sastanku s predsjednicima Vijeća mjesnih odbora te da je predloženo da se održi sastanak sa svim predsjednicima stranaka koji su u Vijeću, ali da se načelnik nije htio sastati sa njima.

Načelnik je pitao gđu. Božek da li se sastao Odbor za financije, na što je ona odgovorila da nije prisustvovala sjednici Odbora, jer je bila na bolovanju, ali da računa da se Odbor sastao i to 13.11. u 13.00 sati.

Načelnik pita predsjednika Vijeća da li je na Odboru za financije bilo jedino pitanje gospodina Pintarića zašto je vezana 2017. investicija za rekonstrukciju niskonaponske mreže i dodana na 2018. godinu. Kad su se prošli sve stavke, primjedbi nije bilo. Rekao je da vijećnici vide po toj investiciji što se investira u 2017, a što u 2018. godini, samo iz tog razloga. Na njihov zahtjev to su maknuli van iz proračuna. Pitao je da li je potrebno nazvati gospodina Pintarića i pitati ga da li se održao sastanak Odbora za financije?

Zlatko Orsag pitao je tko je sve član Odbora za financije.

Renata Božek odgovara da su članovi Viktor Pintarić, Marko Hunjadi i ona.

Marko Hunjadi rekao je da se nakon toga od načelnika tražio sastanak sa svim predsjednicima stranaka zastupljenima u Vijeću, međutim on to nije htio.

Miroslav Bezek utvrđuje da je to bio neformalni zapisnik, bez poziva i zapisnika.

Zlatko Orsag je pitao predsjednika Vijeća je li bio prisutan na tom sastanku.

Predsjednik Vijeća odgovara da je bio prisutan, ali da se na tom sastanku nisu složili ni sa čime, nego su tražili sastanak s predsjednicima stranaka.

Načelnik Franjo Bukal rekao je da to što se tražio sastanak s političkim strankama, da imaju svoju opciju, koaliciju, a da on zastupa HNS. Rekao je kako ga je gospodin Marko Hunjadi tražio 23.11., međutim nije bio prisutan, kad ga je nazvao, nije se javio te je poslao SMS da će se javiti kasnije, no nije se javio. Pita vijećnike zašto su odabrali Odbor za financije i koga su odabrali za predsjednika, a sad sve to anuliraju.

Miroslav Bezek rekeo je da je Odbor za komunalnu djelatnost i zaštitu okoliša imao dvije sjednice pa se to ignorira, da se uopće to ne spominje.

Načelnik Franjo Bukal rekao je da se nikad nije htio eksponirati. Predsjednik Općinskog vijeća, kao i stručne službe moraju imati Statut i Poslovnik. Nakon 5 minuta došao je do riječi. Pozdravio je sve prisutne. Spomenuo je da je Statut osnovni dokument Općine po kojem treba raditi, a drugi po važnosti dokument je Proračun Općine. Prema zakonu i zakonskoj regulativi, 15.11. je rok kad izvršna vlast mora predati Proračun, prije toga održan je sastanak Odbora za financije. Što se tiče Proračuna, probao je kao i do sada, 16 proračuna, napraviti da svi budu zastupljeni, a poglavito da ravnomjerno budu zastupljena sva naselja, i to ne gledajući samo ovu godinu, već kako se radilo unazad svih ovih godina. Nikad si nije dozvolio da proračun bude na razini fiskalnog kapaciteta, odnosno novca koji se dobije od komunalne naknade, komunalnog doprinosa, poreza na dohodak. Uvijek se radi dva do tri puta više nego je fiskalni kapacitet. Do sad se zbog funkcioniranja vijeća ostvarivao isti, čak i bolje od zacrtanog, osim kad nije bilo vezano uz fondove i ne zbog toga jer je bilo grešaka, već iz političkih razloga odnosno nedostatka novca. Napominje da je Općina Orehovica jedna od rijetkih općina u međimurskoj županiji koja je svake godine participirala sredstva iz rezervnih listi. U duhu toga je bilo i konstatirano na Odboru za financije da je nekakav optimalni proračun fiskalnog kapaciteta, s novim Zakonom o financiranju lokalne i područne samouprave realan od 6-6,5 milijuna kuna. Rekao je da je to realnost, ali i za to treba raditi. Proračun je za 2018. predviđen u iznosu od 18.520.613,00 kuna, iz razloga ako se zbroje projekti iz Mjere 7.2.2. i 7.4.1. koji zajedno iznose gotovo 11 milijuna kuna. Dalje napominja da što se tiče Mjere 7.2.2. i sredstava koja su participirana od Ministarstva regionalnog razvoja i fondova EU, od saborskih zastupnika s područja međimurske županije prisutna je samo jedna osoba. Od svih poličkih stranaka koje su u Zagrebu, nitko ga nije pitao da li treba kakvu pomoć. Osnova je ta vertikala, a toga nema. Rekao je kako je očekivao da iza ovih vrata nema politike,a naročito ne politikanstva, ali toga očito ima. Pitao je vijećnike da li nekome smeta, neka se samo glasno izjasne.

Dalje nadodaje kako Općina Orehovica nikad nije funkcionirala s punim kapacitetom ljudstva, a samo zbog toga da se što više može napraviti. Tu su djelatnici i on patili. To je razlog i Mirjanina odlaska. Napominje da se plaća nije povećavala već dvije godine te da je radio protuzakonito s obračunom plaće., jer si nije obračunao do 35 godina radnog staža. Rekao je da će tužiti Općinu jer je gotovo 30.000,00 kuna ostavio u Općini.

Smatra da je ovaj proračun napravljen za razvitak Općine Orehovica te za dobrobit svih žitelja.

Predsjenik Vijeća pročitao je podneseni amandman vijećnika Miroslava Bezeka:

„Podnosim amandman na općinski proračun i to da se investicija pod nazivom Sufinanciranje izgradnje športske dvorane pri OŠ Orehovica pod kontom 381196 u iznosu od 1.000.000,00 kuna umanjuje za 800.000,00 kuna i glasi:

381196 Sufinanciranje izgradnje športske dvorane pri OŠ Orehovica- 200.000, 00 kuna.

Sredstva od 800.000,00 kuna raspoređuju se na slijedeće stavke:

* Za 200.000,00 kuna povećava se investicija 422734 Oprema i izgradnja dječjih igrališta sa 70.000,00 kuna na 270.000,00 kuna,
* 125.000,00 kuna za sanaciju Dravske ulice, Ulice A. Cesarca i spojen ceste Zrinski- A.G. Matoš u Orehovici
* 20.000,00 kuna za Postavljenje ogledala na raskrižju ulica u Orehovici i Vulariji
* 200.000,00 kuna za Izgradnju parkirališta kod groblja u Orehovici i izgradnja spojne ceste
* 255.000,00 kuna Ograda NK Croatia Orehovica- konto 32329914 (sredstva rezervirati iz općinskog proračuna, a ne čekati iz Ministarstva regionalnog razvoja.)“

Renata Božek moli obrazloženje amandmana, odnosno zadnje točke amandmana- 255.000,00 kuna Ograda NK Croatia Orehovica- konto 32329914. U proračunu je predviđena investicija od 255.000,00 kuna za ogradu NK Croatia, zanima je želi li podnositelj amandmana povećati investiciju na 510.000,00 kuna?

Miroslav Bezek odgovara da ne želi to, neka onda ostane tih 255.000,00 kuna na dvorani.

Franjo Bukal pita da li je prioritet prioriteta napraviti ogradu na igralištu NK Croatia, jer koliko duže se bude zavačilo s donošenjem proračuna, riskira se da se ide na raspis natječaja za tu investiciju. Trenutno nije bitno koji će biti izvor, ali da li treba u novinama pisati da Općina Orehovica ne treba novce od Ministarstva regionalnog razvoja?

Branko Sušec rekao je da je možda načelnik trebao jasnije objasniti proračun. Cijeni svaku inicijativu, ali smatra da je ovo potpuno nepoznavanje procedure. Radi se o idejama, koje su bitne za kandidiranje projekata. Navedenih milijun kuna za dvoranu još uvijek ne postoje i možda neće ni biti, ali treba ostaviti prostora i za te stvari. Rekao je da će ograda biti napravljena sljedeće godine, pitanje je iz kojeg izvora te predlaže da se dozvoli operativi da stavi sredstva tamo gdje je veća šansa za dobivanje istih. Nitko ne zna koji će biti uvjeti natječaja te koji projekti će se moći prijaviti. Što se tiče dvorane, možda se neće uložiti nikakva dodatna sredstva. Sve ostale Općine su sudjelovale u izgradnji Dvorana s 40% te smatra da ništa ne smeta ako ta stavka bude u proračunu, možda će sredstva biti potrebna za opremanje.

Načelnik Franjo Bukal komentira predloženi amandman. Iznos od 200.000,00 kuna za Opremu i izgradnju dječjih igrališta, u proračunu je već predviđeno 70.000 kuna, pa pita odakle informacija da treba 270.000,00 kuna za dječja igrališta? Kakva budu to igrališta? Što se tiče sanacije Dravske ulice, predviđena je već u iznosu od 150.000,00 kuna, ali ne tako dugo dok ne bude izrađena kanalizacija, te je predviđen samo popravak. Pita odakle taj iznos od 125.000,00 kuna?

Dalje se nadovezuje za stavku postavljanja ogledala. Rekao je da Općina ne može konstatirati da se na županijsku cestu stave ogledala te koja to Općina financira privatno nekome ogledala? U Podbrestu ih je nekoliko postavljeno, osobno uz dozvolu ŽUC-a.

Stavka 200.000,00 kuna za izgradnju parkirališta na groblju u Orehovici. Ta čestica je u vlasništvu RH. Predsjednik Vijeća upozorava načelnika da se ne radi o toj čestici, nego o čestici iz Vularije.

I zadnja stavka od 255.000,00 kuna za ogradu NK Croatia, nema komentara. Napominje da je poznato da se proračun prebiva te da svatko ima pravo predlagati izmjenu, ali ne na taj način.

Spomenuo je kako je na izgradnji centralne staze na groblju u Orehovici sklopljen ugovor na iznos nešto viši od 195.000,00 kuna, ali je utvrđeno da trebaju još dodatni radovi, pa je ukupna investicija na kraju iznosila nešto više od 261.000,00 kuna.

Napominje da je ovaj prvi prijedlog proračuna, proračun koji drži vodu, sve je u rukama ministarstva i svih koji mogu doprinjeti da se u većem dijelu izrealizira.

Predsjednik Vijeća Marko Hunjad predlaže predlagatelju amandmana, Miroslavu Bezeku da se izjasni glede 5. točke amandmana. Miroslav Bezek povlači točku 5 i predlaže da se sredstva stave na dvoranu.

Zlatko Orsag rekao je kako smatra da svaki vijećnik ima pravo predložiti amandman. Ovaj amandman smatra kao znak da ako je Međimurska županija vlasnik i investitir Dvorane, kako onda Općina može ulagati u tuđe vlasništvo. Predlaže da se prihvati taj amandman, pa će se rebalansom kasnije izmijeniti stanje ako bude potrebno.

Franjo Bukal je rekao da su sve stavke amandmana također predložene u proračunu, te da je kamen spoticaja ovaj milijun za Dvoranu. Nenamjenski je rečeno da je za dvoranu, ali ako bude potrebno. Svaka stavka iz amandmana je u proračunu, osim stavke sa ogledalom. Za znakove je u proračunu predviđeno 5.000,00 kuna.

Marko Hunjadi daje drugi prijedlog vijećnika Miroslava Bezeka na glasovanje.

Amandman je usvojen s 10 glasova za i 4 protiv.

Miroslav Bezek ima primjedbu na konto 7 gdje nisu planirani prihodi za prodaju gradilišta.

Franjo Bukal mu odgovara da se nitko nije javio za kupnju, a natječaj je otvoren.

Miroslav Bezek je rekao da je nedavno usvojena Strategija upravljanja imovinom i smatra da se time direktno krše njene odredbe. Strategija nalaže prodavanje gradilišta, a ona nije predviđena u proračunu.

Renata Božek objašnjava da se proračun planira prema realnom stanju na tržištu nekretnina, u Strategiji piše da je predviđena prodaja, ali se za kupnju gradilišta već dvije godine nitko nije javio.

Miroslav Bezek dalje pita što to znači konto 32390- Ostale nespomenute usluge i 32412- Naknade ostalih troškova.

Renata Božek mu odgovara da konto 323990- Ostale nespomenute usluge su usluge koje u kontnom planu nisu nigdje navedene, kao npr. 5% naknade poreznoj upravi kao rashodi za upravne pristojbe, biljege... planirani su u iznosu od 40.000,00 kuna, dok su rashodi za konto 32412 naknade za ostale troškove osoba izvan radnog odnosa, a to su doprinosi za stručno osposobljavanje.

Miroslav Bezek smatra da bi se to trebalo tako i navesti u Proračunu.

Renata Božek mu odgovara da se Proračun donosi na trećem nivou. Radi transparentnosti i preglednosti Vijeću je dani na uvid proračun na svim nivoima. Obveza predlagatelja je Vijeću predložiti proračun na trećem nivou.

Miroslav Bezek postavlja pitanje za konto 3814 i 3815, a vezano za Zakon o udrugama. Zašto su iznos navedeni po udrugama, a još nije bio raspisan natječaj.

Renata Božek mu odgovara da se radi o okvirnim iznosima te da je za sve udruge planirano 70.000,00 kuna. Odluka o dodjeli sredstava donosi se po raspisanom natječaju. Opet napominje da se proračun donosi na trećem nivou.

Miroslav Bezek postavlja pitanje vezano za konto 38118- Jednokratna pomoć umirovljenicima, zanima ga koje su metode kontrole. Na području općine Orehovica dosta ljudi prima austrijske i njemačke mirovine, koje su i do 1.000,00 eura, a mogu samo donijeti potvrdu da primaju hrvatsku mirovinu koja je otpilike 300,00 kuna.

Franjo Bukal mu odgovara da je mogao pročitati javni natječaj u kojem se umirovljenici pozivaju da dostave odreske svih mirovina.

Vezano za amandman gospodina Bezeka, želi da se izmjene tekstualno napišu kako bi Jedinstveni upravni odjel mogao to napraviti kako se vijećnici budu izjasnili. Smatra da je proračun napravljen kvalitetno, uzimajući u obzir ravnomjernu raspodjelu sredstava. Pita vijećnike zašto nitko iz Vularije nije postavio pitanje zašto je planirano 200.000,00 kuna za cisternu, zašto u Vulariji parkiralište sa sustavom odvodnje odnosno uljnim separatorom, zašto nitko nije postavio pitanje za Podbrest, čemu sustav odvodnje parkirališta, struje na glavnoj ulici gdje je nema. Rekao je da u petak ide na sastanak u Hrvatske ceste jer je zadatak napraviti novu ulicu kraj ceste te u Podbrestu parkiralište, a nigdje u proračunu nije napisano tko će sufinancirati izgradnju istih.

Predsjednik vijeća Marko Hunjadi još jednom čita usvojeni amandman i podjelu sredstava po kontima.

Konto 381196 u iznosu od 1.000.000,00 kuna umanjuje se za 545.000,00 kuna i glasi:

381196 Sufinanciranje izgradnje športske dvorane pri OŠ Orehovica- 455.000, 00 kuna.

Sredstva od 545.000,00 kuna raspoređuju se na slijedeće stavke:

Stavka prva, za 200.000,00 kuna povećava se investicija 422734 Oprema i izgradnja dječjih igrališta sa 70.000,00 kuna na 270.000,00 kuna,

Druga stavka, 125.000,00 kuna za sanaciju Dravske ulice, Ulice A. Cesarca i spojne ceste Zrinski- A.G. Matoš u Orehovici, pod konto nerazvrstanih cesta. Načelnik predlaže da se napiše za nerazvrstane ceste unutar granica građevinskog zemljišta, jer su nerazvrstene ceste i poljski putevi.

Treća stavka, 20.000,00 kuna za postavljanje ogledala na raskrižju ulica u Orehovici i Vulariji.

Načelnik je rekao da ta sredstva treba staviti negdje drugdje jer Općina ne može financirati radove na županijskim cestama, jer tu nema ingerencije. Miroslav Bezek postavio je pitanje je li i nogostup uz te ceste pod ingerecijom ŽUC-a, na što mu je načelnik odgovara da je te da je već nekim ljudima objasnio situaciju i poslao ih u ŽUC da osobno pokušaju to riješiti, jer Općina tu ne može djelovati. S obzirom da se ta sredstva ne mogu nigdje drugdje staviti osim pod konto koji je predviđen za nabavu znakova, koji je predviđen u iznosu od 5.000,00 kuna, te predlaže da se taj iznos poveća na 25.000,00 kuna.

Četvrta stavka, 200.000,00 kuna za Izgradnju parkirališta kod groblja u Orehovici i izgradnja spojne ceste, treba novi konto za investicije. Načelnik je rekao kako se radi o zemljištu koje je u vlasništvu Republike Hrvatske, ali je u prostornim planu predviđeno kao zona. Trebat će se uputiti zahtjev za povrat zemljišta te isparcelirati zemljište. Za zemljište u Podbrestu je sve napravljeno, međutim, stanje u Ministarstvu državne imovine je takvo da imaju nerješenih 71.000 predmeta.

Miroslav Bezek rekao je da je čuo da će Branović Petar dati zemlju za cestu i parkiralište, pa onda ne treba samo državna zemlja.

Načelnik mu odgovara da je pozvao i gospodina Josipa Panića na sastanak da se dogovore za kupnju zemljišta, kako bi se dobila linija, međutim, gospodin se još nije izjasnio.

Predsjednik Općinskog vijeća daje prijedlog Proračuna Općine Orehovica za 2018. godinu i projekcije za 2019. i 2020. godinu sa planom razvojnih programa za razdoblje 2018.-2020. godine**,** s amandmanom na glasovanje.

Proračuna Općine Orehovica za 2018. godinu i projekcije za 2019. i 2020. godinu sa planom razvojnih programa za razdoblje 2018.-2020. godine, s amandmanom usvojen je jednoglasno.

**Ad.3. Donošenje Odluke o izvršavanju proračuna Općine Orehovica za 2018. godinu**

Prijedlog odluke podnosi Općinski načelnik Franjo Bukal.

Ovom odlukom utvrđuje se način izvršavanja Proračuna Općine Orehovica za 2018. godinu upravljanja prihodima i primicima, te rashodima i izdacima, i propisuju prava i obveze proračunskih korisnika. U izvršavanju proračuna primjenjuju se odredbe Zakona o proračunu. Stvarna naplata prihoda nije ograničena procjenom prihoda u Proračunu, a iznosi rashoda i izdataka utvrđeni u Proračunu su maksimalne svote. Proračunski korisnici mogu preuzimati obveze najviše do sredstava osiguranih u Proračunu. Prihodi ostvareni od najma prostora u vlasništvu Općine Orehovica i ostalih vlastitih prihoda smatraju se prihodima od imovine. Za donošenje zaključka i rješenja kojima se odobravaju isplate po aktivnostima Proračuna ovlašten je načelnik Općine Orehovica. Naredbodavac za izvršavanje Proračuna u cjelini je načelnik Općine Orehovica. Nabavu roba, usluga i ustupanje radova odvija se u skladu sa Zakonom o javnoj nabavi. Zaduživanje Općine Orehovica na teret Proračuna u skladu sa propisima odobrava Vijeće Općine Orehovica na prijedlog načelnika. Ugovor o zaduživanju zaključuje Općinski načelnik Općine Orehovica. Korisnici proračuna Općine Orehovica dužni su dostaviti Općinskom načelniku izvješće o korištenju sredstava za prethodnu godinu do 15. listopada tekuće godine. Izvješću su dužni priložiti financijski plan te plan rada za sljedeću godinu. Sredstva za plaće i ostala materijalna prava zaposlenika u upravnim tijelima Općine Orehovica isplaćivati će se u skladu sa Odlukom o plaći i pravima iz radnog odnosa službenika i namještenika Općine Orehovica.

Rasprave nije bilo.

Predsjedavajući je dao prijedlog Odluke o izvršavanju proračuna Općine Orehovica za 2018. godinu na glasovanje.

Odluka o izvršavanju proračuna Općine Orehovica za 2018. godinu prihvaćena je jednoglasno.

**Ad.4. Donošenje Odluke o Programu građenja objekata komunalne infrastrukture i kapitalnih**

**objekata u Općini Orehovica za 2018. godinu**

Prijedlog donošenja odluke podnosi Općinski načelnik Franjo Bukal.

Ovim Programom određuje se izgradnja objekata i uređaja komunalne infrastrukture, na području Općine Orehovica za 2018. i to za:

1. Građenjeu objekata i uređaja komunalne infrastrukture za
2. nerazvrstane ceste,
3. javne površine i
4. javnu rasvjetu,
5. groblja
6. Komunalne vodne građevine
7. Gradnja građevina za gospodarenje otpadom.

Program gradnje sadrži:

- opis poslova s procjenom troškova za gradnju pojedinih objekata i uređaja te za nabavu opreme

- iskaz financijskih sredstava potrebnih za ostvarivanje ovog Programa s naznakom izvora financiranja djelatnosti

- opis poslova s procjenom troškova potrebnim za ostvarenje projekata gradnje građevina za gospodarenje otpadom,

- iskaz financijskih sredstava po razdobljima potrebnih za ostvarenje programa s naznakom izvora financiranja.

Program se temelji na prostorno-planskoj dokumentaciji Općine Orehovica, razvojnoj politici, ukazanim potrebama za izgradnjom određenih objekata i uređaja komunalne infrastrukture i raspoloživim financijskim sredstvima.

**1.NERAZVRSTANE CESTE I JAVNE POVRŠINE**

**1.1 Izgradnja parkirališta pokraj Doma kulture u Podbrestu sa sustavom odvodnje i izgradnjom javne rasvjete**

UKUPNO : 765.000,00 kn

Izvor financiranja : Ministarstvo graditeljstva i Proračun Općine Orehovica

**1.2. Izgradnja ceste kod crkve u Orehovici s projektnom dokumentacijom**

UKUPNO : 500.000,00 kn

Izvor financiranja je Proračun Općine Orehovica – ostali nenamjenski prihodi i prihodi od komunalnog doprinosa, te proračun Međimurske županije.

1**.3. Produženje Dravske ulice u Podbrestu s komunalnom infrastrukturom**

UKUPNO : 100.000,00 kn

Izvor financiranja je Proračun Općine Orehovica – ostali nenamjenski prihodi i prihodi od komunalnog doprinosa,

**1.4. Izgradnja parkirališta kod groblja u Orehovici i izgradnja spojne ceste**

UKUPNO : 200.000,00 kn

Izvor financiranja je Proračun Općine Orehovica – ostali nenamjenski prihodi,

**1.5. Nabava i postavljanje vertikalne prometne signalizacije (turistička i obavijesna)**

UKUPNO : 25.000,00 kn

Izvor financiranja je Proračun Općine Orehovica.

**1.6. Uređenje groblja**

Uređenje groblja Podbrest 50.000,00 kn

Izvori financiranja: grobna naknada, ostali prihodi od groblja

**1.7. Javna rasvjeta**

Nabava i postavljanje vanjskih ormarića za upravljanje javnom rasvj. 120.000,00 kn

Izvori financiranja: Proračun Općine Orehovica,

**1.8. Oglasne ploče na javnim površinama**

Nabava i postavljanje 22.500,00 kn

Izvori financiranja: Proračun Općine Orehovica,

**1.9. Oprema dječjih igrališta**

Nabava i postavljanje 270.000,00 kn

Izvori financiranja: Proračun Općine Orehovica,

**1.10. Vanjske klupe na javnim površinama**

Nabava i postavljanje 12.500,00 kn

Izvori financiranja: Proračun Općine Orehovica,

|  |  |
| --- | --- |
| 2. **KOMUNALNE VODNE GRAĐEVINE**  2.1. Izgradnja sustava odvodnje oborinskih voda III b faza, Podfaza I Orehovica, Nikole Tesle – A.G. Matoša s lagunom | 1.530.000,00 kn |
| **Izvor financiranja : proračun Općine Orehovica** |  |
| 2.2. Uređenje Poduzetničke zone Podbrest – komunalno opremanje – projektna dokumentacija + radovi | 6.068.158,00 kn |

Izvor financiranja : Ministarstvo poljoprivrede – mjera 7.2.2 15% i sredstva EU fondova 85%

3. **GRAĐEVINE ZA GOSPODARENJE KOMUNALNIM OTPADOM**

Gradnja građevina za gospodarenje komunalnim otpadom u 2018. godini nije planirana.

Daljnje rasprave nije bilo.

Predsjedavajući je dao prijedlog Odluke o Programu građenja objekata komunalne infrastrukture i kapitalnih objekata u Općini Orehovica za 2018. godine na glasovanje.

Odluka o Programu građenja objekata komunalne infrastrukture i kapitalnih objekata u Općini Orehovica za 2018. godinu prihvaćena je jednoglasno.

**Ad.5. Donošenje Odluke o Programu održavanja komunalne infrastrukture na području Općine**

**Orehovica u 2018. godinu**

Prijedlog donošenja odluke podnosi općinski načelnik.

Ovim Programom određuje se održavanje komunalne infrastrukture u 2018. godini na području Općine Orehovica za komunalne djelatnosti:

1. održavanje nerazvrstanih cesta,
2. održavanje groblja,
3. održavanje javnih površina, čišćenje snijega, održavanje i sanacija deponije smeća i javne rasvjete.

Programom utvrđuje se opis i opseg poslova održavanja sa procjenom troškova i iskazom financijskih sredstava potrebnih za ostvarenje Programa i izvorima financiranja.

Održavanje komunalne infrastrukture na području Općine Orehovica u 2018 godini obuhvaća:

1. **Održavanje nerazvrstanih cesta**

Ukupna vrijednost investicije iznosi 275.000,00 kn, a ukupna sredstva se osiguravaju iz prihoda komunalne naknade i ostalih nenamjenskih prihoda proračuna općine Orehovica.

Održavanje nerazvrstanih cesta planira se u obimu od 2.200,00 t mješavine agregata po cijeni od 32,00 kn/t, 30 sati rada gredera po cijeni od 450,00 kn/h i 25 sati razgrtanja navoženog materijala po cijeni od 420,00 kn/h rada stroja, te se planira na dodatno održavanje nerazvrstanih cesta u naseljima Općine Orehovica utrošiti 157.000,00 kn.

Izvor financiranja: komunalna naknada i ostali nenamjenski prihodi Proračuna Općine Orehovica

**II. Održavanje groblja – Orehovica i Podbrest**

Za ove radove sredstva se osiguravaju iz grobne naknade, i ostalih prihoda od groblja za:

1. Odvoz komunalnog otpada sa groblja Orehovica i Podbrest 45.000,00 kn,

Odvoz otpada klasičnim kontejneron za II zonu iznosi 355,93 kn (groblje Orehovica), a za III zonu (Groblje Podbrest) 405,00 kuna, zbrinjavanje komunalnog i mješanog otpada na odlagalištu Totovec po toni iznos i 403,75 kn. naknada JLS na čijem se području nalazi građ. namijenjena za zbrinj. otpada – Odlagalište Totovec po toni 121,12 kn, investicije u zaštitu okoliša po toni 120,31 kn, usluga prijevoza lampaša po satu 200,00 kuna, te preuzimanje i otprema plastike (lampaši) po kilogramu 0,35 kn.

Dinamika odvoza podređena je potrebama i napunjenosti posuda za otpad.

Izvor financiranja: grobna naknada i ostali nenamjenski prihodi Proračuna Općine Orehovica

**III. Održavanje javnih površina, čišćenje snijega, održavanje deponije smeća i javne rasvjete**

Za ove radove sredstva se osiguravaju iz komunalne naknade, i ostalih prihoda iz proračuna Općine Orehovica kako slijedi:

|  |  |  |
| --- | --- | --- |
| **Opis poslova** | **Iznos** | **Izvor financiranja** |
| 1. čišćenje snijega | 40.000,00 | Komunalna naknada |
| 3. održavanje javne rasvjete | 5.000,00 | Komunalna naknada |
| 4.održavanje postrojenja i opreme – strojevi za uređenje javnih površina | 80.000,00 | Komunalna naknada i ostali prihodi iz općinskoga proračuna |
| 5. zaprašivanje komaraca | 60.000,00 | Komunalna naknada i ostali prihodi iz općinskoga proračuna |
| 6. hortikulturno uređenje naselja, groblja | 50.000,00 | Komunalna naknada i ostali prihodi iz općinskoga proračuna |

Usluga čišćenja snijega u zimskom periodu planirana je u iznosu od 60.000,00 kuna, a temelji se na procijenjenoj prosječnoj količini padalina u zimskom periodu i na cijenama kako slijedi:

|  |  |  |
| --- | --- | --- |
| **Red. br.** | **VRSTA VOZILA ILI STROJA (sa vozačem ili strojarom)** | **Cijena za 1 (jedan) sat efektivnog rada Kn** |
| 1. | Radno vozilo sa ralicom | 370,00 kn + PDV/ 1 h |
| 2. | Radno vozilo sa ralicom i rasipačem(sol uključena) | 400,00 kn + PDV/ 1 h |
| 3. | Radni vozilo/stroj sa utovarivačem | 320,00 kn + PDV/ 1h |
| 4. | Radno vozilo s rasipačem (sol uključena) | 405,00 kn + PDV/ 1 h |

Daljnje rasprave nije bilo.

Predsjedavajući je dao prijedlog Odluke o Programu održavanja komunalne infrastrukture na području Općine Orehovica u 2018. godinu na glasovanje.

Odluka o Programu održavanja komunalne infrastrukture na području Općine Orehovica u 2018. godinu prihvaćena je jednoglasno.

**Ad.6. Donošenje Odluke o sredstvima za ostvarivanje novčanih pomoći i socijalnih usluga građana i kućanstava u 2018. godini**

Prijedlog odluke podnosi Općinski načelnik Franjo Bukal.

U 2018. godini financiranje naknada građanima predviđeno je po slijedećim stavkama i iznosima:

|  |  |
| --- | --- |
| **Korisnici pomoći i usluga** | **Plan 2018.** |
| Građanima i kućanstvima (dječji vrtići) | 250.000,00 |
| Tekuća donacija – drva za ogrjev | 130.000,00 |
| Predškola | 15.000,00 |
| Prehrana učenika slab. socijalnog statusa | 10.000,00 |
| Donacije na osnovu zamolbi i sl | 20.000,00 |
| Jednokratna pomoć socijalno ugroženim umirovljenicima | 70.000,00 |
| Sufinanciranje osobnog asistenta | 5.500,00 |
| Crveni križ | 20.000,00 |
| Donacije na temelju socijalnog statusa-pomoć za stanovanje | 25.000,00 |
| Stipendije | 40.000,00 |
| Sufinanciranje troškova nabave udžbenika | 5.000,00 |
| Sufinanciranje troškova nabave biljžnica | 8.000,00 |
| Sufinanciranje cijene prijevoza – osnovna škola | 10.000,00 |
| **UKUPNO** | **608.500,00** |

Za financiranje novčanih pomoći i socijalnih usluga građana i kućanstava sredstva će se osigurati iz sredstava poreza na dohodak, te dotacija iz županijskog proračuna, u skladu sa socijalnim planom u djelatnosti socijalne skrbi za područje Međimurske županije. Ova Odluka može se dopunjavati i mijenjati sukladno prilivu proračunskih sredstava.

Daljnje rasprave nije bilo.

Predsjedavajući je dao prijedlog Odluke o sredstvima za ostvarivanje novčanih pomoći i socijalnih usluga građana i kućanstava u 2018. godini na glasovanje.

Odluka o sredstvima za ostvarivanje novčanih pomoći i socijalnih usluga građana i kućanstava u 2018. godini prihvaćena je jednoglasno.

**Ad.7. Donošenje Programa financiranja javnih potreba u kulturi i športu u 2016. godini**

Prijedlog odluke podnosi Općinski načelnik Franjo Bukal.

U 2018. godini financiranje javnih potreba u kulturi i športu predviđeno je po sljedećim stavkama i iznosima:

|  |  |
| --- | --- |
| **Udruga** | **Plan 2018.** |
| Vjerske zajednice – za održavanje crkvi i kapelica | 10.000,00 |
| Ograda Nk Croatia | 255.000,00 |
| Financiranje projekata i programa udruga od interesa za Općinu Orehovica | 70.000,00 |
| **UKUPNO** | **335.000,00** |

Za financiranje naknada udrugama građana i drugim subjektima sredstva će se osigurati iz poreza i prireza na dohodak. Ova Odluka može se dopunjavati i mijenjati sukladno prilivu proračunskih sredstava.

Daljnje rasprave nije bilo.

Predsjedavajući je dao prijedlog Programa financiranja javnih potreba u kulturi i športu u 2018. godini na glasovanje.

Program financiranja javnih potreba u kulturi i športu u 2018. godini prihvaćen je jednoglasno.

**Ad.8. Donošenje Programa korištenja sredstava naknade za ozakonjenje nezakonito izgrađenih zgrada na području Općine Orehovica za 2016. godinu**

Prijedlog odluke podnosi Općinski načelnik Franjo Bukal.

Programom utroška sredstava naknade za zadržavanje nezakonito izgrađene zgrade u prostoru za 2018. godinu utvrđuje se namjena korištenja i kontrola utroška sredstava namijenjenih za izradu prostornih planova, te za poboljšanje infrastrukturne opremljenosti pojedinih područja Općine Orehovica.

Prihodi u visini 30% prikupljenih sredstava naknade planiran je u Proračunu Općine Orehovica za 2018. godinu, u ukupnom iznosu od 10.000,00 kuna, a utrošiti će se kako slijedi:

|  |  |  |
| --- | --- | --- |
| **Rbr.** | **Opis poslova** | **Iznos sredstava** |
| 1. | Geodetsko katastarske usluge | 10.000,00 |
|  | **UKUPNO** | **10.000,00** |

Ovaj Program može se dopunjavati i mijenjati sukladno prilivu proračunskih sredstava naknade za ozakonjenje nezakonito izgrađenih zgrada na području Općine Orehovica u 2018. godini.

Daljnje rasprave nije bilo.

Predsjedavajući je dao prijedlog Programa korištenja sredstava naknade za ozakonjenje nezakonito izgrađenih zgrada na području Općine Orehovica za 2018. godinu glasovanje.

Program korištenja sredstava naknade za ozakonjenje nezakonito izgrađenih zgrada na području Općine Orehovica za 2018. godinu prihvaćen je jednoglasno.

**Ad.9. Donošenje Odluke o raspoređivanju sredstava za financiranje političkih aktivnosti u 2018. godini.**

Prijedlog odluke podnosi Općinski načelnik Franjo Bukal.

Odlukom o raspoređivanju sredstava za financiranje političkih aktivnosti u 2018. godini, raspoređuju se sredstva za redovito financiranje političkih stranaka za 2018. godinu, koja se osiguravaju u Proračunu Općine Orehovica.

Pravo na redovito godišnje financiranje iz sredstava Proračuna Općine Orehovica imaju političke stranke koje imaju člana u Općinskom vijeću Općine Orehovica.

Sredstva za redovito godišnje financiranje političkih stranaka u 2018. godini zastupljenih u Općinskom vijeću Općine Orehovica osiguravaju se u ukupnom iznosu od 5.000,00 kuna na način da se određuje iznos po članu od **350,00 kn.**

Sredstva se raspoređuju na način da se utvrdi jednaki iznos sredstava za svakog vijećnika u Općinskom vijeću tako da pojedinoj političkoj stranci pripadaju sredstva razmjerno broju njezinih vijećnika u trenutku konstituiranja Općinskog Vijeća. Ukoliko pojedinom vijećniku nakon konstituiranja Općinskog vijeća prestane članstvo u političkoj stranci, financijska sredstva koja se raspoređuju , ostaju političkoj stranci kojoj je vijećnik pripadao u trenutku konstituiranja Općinskog vijeća. U slučaju udruživanja dviju ili više političkih stranaka, financijska sredstva koja se raspoređuju, pripadaju političkoj stranci koja je pravni slijednik političkih stranaka koje su udruživanjem prestale postojati.

Za svakoga izabranog vijećnika podzastupljenog spola, političkim strankama pripada i pravo na povećanje naknade u visini od 10% iznosa predviđenog po svakom vijećniku podzastupljenog spola.

U Općinskom vijeću Općine Orehovica podzastupljen je ženski spol.

Rasprave nije bilo.

Predsjedavajući je dao prijedlog Odluke o raspoređivanju sredstava za financiranje političkih aktivnosti u 2018. godini na glasovanje.

Odluka o raspoređivanju sredstava za financiranje političkih aktivnosti u 2018. godini prihvaćena je jednoglasno.

**Ad. 10. Donošenje Odluke o naknadi za rad zamjenici načelnika Općine Orehovica koja dužnost ne obavlja profesionalno**

Predsjednik Općinskog vijeća prvo je obrazložio zašto je brisana točka 10. iz dnevnog reda koji je dostavljen vijećnicima uz poziv.

Člankom 15. Pravilnika o proračunskom računovodstvu i računskom planu ( NN br 124/14,15/15, 87/16), propisano je da povjerenstvo za popis imovine osniva čelnik proračuna, koji uz to određuje datum popisa, rokove obavljanja popisa i dostavljanja izvještaja s priloženim popisnim listama.

Sukladno navedenome članku načelnik općine Orehovica, Franjo Bukal je dana 28.11.2017. godine donio odluku o popisu imovine, obveza i potraživanja Općine Orehovica, te je dostavio Vijeću Općine Orehovica na uvid na 4. sjednici Vijeća Općine Orehovica.

Sukladno navedenom, točka 10. dnevnog reda 4. sjednice Vijeća briše iz dnevnog reda.

Točka 10. je prema tome donošenje Osluke o naknadi za rad zamjenici načelnika Općine Orehovica koja dužnost ne obavlja profesionalno.

Za raspravu se javila zamjenica načelnika Dijana Novak, te je rekla da želi da se iznos u Odluci korigira na 2.000,00 kuna neto godišnje, s obzirom da su do sada zamjenici dobivali takvu, pa bi htjela da odluka ostane neprominjenjena.

Općinski načelnik Franjo Bukal rekao je da od svoje zamjenice traži da neki dio posla odradi i zato je predložio da iznos bude takav kakav je predloženi. Smatra da ako zamjenica ne želi raditi svoj posao, neka da ostavku. Dijana Novak je odgovorila da nigdje ne piše da ona ne želi raditi. Načelnik je rekao kako je razgovarao s gospođom Novak te ju pita kome se dodvorava. Razgovarali su o 4.000,00 odnosno 5.000,00 kuna.

Dijana Novak rekla je da nije znala koliko su do sad naknade primali zamjenici načelnika te smatra da će dužnost obavljati kao i do sada, ni bolje, ni kvalitetnije. Smatra da bi to bilo korektno i prema njima te zašto bi dobivala više za isti obim poslova. Stoga ne vidi u čemu je problem.

Načelnik je rekao kao ovo nije fer i korektno prema njemu te da prihvaća prijedlog od 2.000,00 kuna.

Predsjedavajući je dao prijedlog Odluke o naknadi za rad zamjenici načelnika Općine Orehovica koja dužnost ne obavlja profesionalno, s utvrđenom naknadom od 2.000,00 kuna na glasovanje.

Odluka o naknadi za rad zamjenici načelnika Općine Orehovica koja dužnost ne obavlja profesionalno, usvojena je jednoglasno.

**Ad.11. Donošenje Odluke o koeficijentima za obračun plaće službenika i namještenika Jedinstvenog upravnog odjela Općine Orehovica**

Prijedlog odluke podnio je općinski načelnik Franjo Bukal.

Osnovnu plaću službenika i namještenika Jedinstvenog upravnog odjela Općine Orehovica čini umnožak osnovice i pripadajućeg koeficijenta složenosti poslova radnog mjesta na koje je službenik, odnosno namještenik, raspoređen, uvećan za 0,5% za svaku navršenu godinu radnog staža.

Ovom odlukom utvrđuju se koeficijenti za obračun plaće službenika i namještenika Općine Orehovica čija su radna mjesta utvrđena Pravilnikom o unutarnjem redu Općine Orehovica.

Osnovicu za obračun plaće propisuje Općinski načelnik Općine Orehovica.

Za radno mjesto Pročelnika Jedinstvenog upravnog odjela Općine Orehovica utvrđuje se koeficijent složenosti poslova 1,40. Za radno mjesto Stručni suradnik za financije i proračun utvrđuje se koeficijent složenosti poslova 1,26.

Za radno mjesto Referent za opće i upravne poslove utvrđuje se koeficijent složenosti poslova 1,24.

Za radno mjesto Referent- Komunalni redar i poljočuvar utvrđuje se koeficijent složenosti poslova 1,1.

Za radno mjesto Komunalni radnik utvrđuje se koeficijent složenosti poslova 0,8.

Načelnik Franjo Bukal rekao je da će se raspisati natječaj za pročelnika i komunalnog redara te se donošenjem ove odluke predlaže da se koeficijent za obračun plače pročelnika poveća s 1,30 na 1,40, odnosno za komunalnog radnika s 1,0 na 1,1. razgovaralo se i s drugim Općinama o koeficijentima.

Branko Sušec rekeo je da se s obzirom na obim poslova trebaju povećati koeficijenti.

Renata Božek rekla je da se trenutnim službenicama ne povećava koeficijent, samo pročelniku i komunalnom redaru, dok se za komunalanog radnika utvrđuje koeficijent od 0,8.

Predsjedavajući je dao projedlog Odluke o koeficijentima za obračun plaće službenika i namještenika Jedinstvenog upravnog odjela Općine Orehovica na glasovanje.

Odluka o koeficijentima za obračun plaće službenika i namještenika Jedinstvenog upravnog odjela Općine Orehovica usvojena je jednogalsno.

**Ad.12. Donošenje Odluke o izmjeni i dopuni Odluke o općinskim porezima Općine Orehovica.**

Prijedlog odluke predlaže općinski načelnik Općine Orehovica.

Ova odluka donosi se radi usklađenja sa Zakonom o izmjenama Zakona o lokalnim porezima („Narodne novine“ broj 101/17), kojim se ukida porez na nekretnine, kao i odredbe kojima se ukida porez na kuće na odmor od 01.01.2018., utvrđene Zakonom o lokalnim porezima („Narodne novine“ broj 115/16).

S obzirom da se porez na nekretnine neće ukinuti s 01.01.2018. predlaže se da se u Odluku o općinskim porezima uvrste stavke o obvezama obveznika plaćanja kuća za odmor, odnosno da moraju nadležnom poreznom tijelu dostaviti podatke o kućama za odmor, a posebno podatke o lokaciji kuće za odmor, kao i podatke o korisnoj površini te da su to prema Zakonu dužni dostaviti do 31.03. godine za koju se utvrđuje porez na kuće za odmor.

U članku 17. Zakona o izmjenama Zakona o lokalnim porezima propisano je da su Jedinice lokalne samouprave koje su donijele odluke temeljem članaka 41. i 42.,( porez na nekretnine), a u vezi s člankom 67. Zakona o lokalnim porezima (»Narodne novine«, br. 115/16.), dužne iste uskladiti do

15. prosinca 2017. s odredbama novog Zakona.

Rasprave nije bilo.

Predsjedavajući je dao prijedlog Odluke o izmjeni i dopuni Odluke o općinskim porezima Općine Orehovica na glasovanje.

Odluka o izmjeni i dopuni Odluke o općinskim porezima Općine Orehovica usvojena je jednoglasno.

**Ad.13. Odluke o raspisivanju javnog poziva za isticanje kandidatura za članove Savjeta mladih Općine Orehovica i njihove zamjenike**

Općinsko vijeće Općine Orehovica je na 9. sjednici održanoj dana 02.12.2014. godine usvojilo Odluku o savjetu mladih Općine Orehovica („Službeni glasnik Međimurske županije“ broj 16/14).

Prema članku 4., stavku 2. Odluke, postupak izbora članova Savjeta mladih pokreće Općinsko vijeće Općine Orehovica, dok provjeru formalnih uvjeta kandidata utvrđuje Odbor za izbor i imenovanje Općine Orehovica. Općinsko vijeće tajnim glasovanjem bira članove Savjeta mladih na vrijeme od 3 godine. Savjet mladih ima 5 članova.

Kandidature članova Savjeta mladih i njihove zamjenike temeljem javnog poziva mogu isticati udruge.

Zlatko Orsag pitao je zašto se tajno glasuje. Marko Hunjadi mu je odgovorio da je tako predviđeno Odlukom o savjetu mladih Općine Orehovica, te da je već bilo nekoliko pokušaja za imenovanje Savjeta mladih Općine Orehovica, ali bez uspjeha.

Franjo Bukal pozvao je sve vijećnike da djeluju da potaknu članove udruga da pokrenu kako bi oformili Savjet mladih. Na području Općine ima mladih ljudi i studenata, ali smatra da su totalno neangažirani.

Daljnje rasprave nije bilo.

Predsjedavajući je dao prijedlog Odluke o raspisivanju javnog poziva za isticanje kandidatura za članove Savjeta mladih Općine Orehovica i njihove zamjenike na glasovanje.

Odluke o raspisivanju javnog poziva za isticanje kandidatura za članove Savjeta mladih Općine Orehovica i njihove zamjenike usvojena je jednoglasno.

**Ad.14. Donošenje Zaključka o imenovanju suca porotnika Županijskog suda u Varaždinu**

Općinsko vijeće Općine Orehovica Skupštini Međimurske županije podnosi prijedlog o imenovanju suca porotnika Županijskog suda u Varaždinu**: Ilija Kovačević, Vladimira Nazora 37, Podbrest, 040 620 475, rođen 18.07.1950., OIB 88302675491, rudarski tehničar.**

Franjo Bukal rekao je kako je i prije 4. godine Vijeće donijelo Odluku da sudac porotnik spomenutog suda bude gospodin Ilija Kovačević, s obzirom da je istekao mandat, Jedinstveni upravni odjel ga je kontaktirao te je gospodin Kovačević rekao da prihvaća kandidaturu te da želi obavljati tu dužnost. Sudac porotnik Općinskog suda u Čakovcu je gospođa Božica Matijašec, dok je sudac porotnik za mladež Kristina Plevnjak.

Daljnje rasprave nije bilo.

Predsjedavajući je prijedlog Zaključka o imenovanju suca porotnika Županijskog suda u Varaždinu dao na glasovanje.

Zaključak o imenovanju suca porotnika Županijskog suda u Varaždinu usvojen je jednoglasno.

**Ad. 15. Izvješće načelnika Općine Orehovica za razdoblje od 16.09. do 20.11.2017. godine**

U izvještajnom razdoblju Ministarstvo regionalnog razvoja i fondova Europske unije raspisalo je Poziv za iskaz interesa za sufinanciranje projekata prema Programu pripreme lokalnih razvojnih projekata prihvatljivih za financiranje iz ESI fondova. Za Međimursku županiju predviđena su sredstva u iznosu od 6.300.000,00 kuna, rok za podnošenje zahtjeva bio je do 31.10.2017. godine.

Općina Orehovica je po raspisanom pozivu podnijela zahtjev za sufinanciranje izrade glavnog projekta Revitalizacije starih dravskih rukavaca – potoka Jezerčica. Ukupna procijenjena vrijednost utvrđena je na temelju tri neobvezne ponude, te je utvrđena u iznosu od 500.000,00 kuna. Od Ministarstva se traži sufinanciranje u iznosu od 450.000,00 kuna odnosno 90%.

Za projekt Energetski učinkovite i ekološke javne rasvjete na području Općine Orehovica koji se nalazio na rezervnoj listi, dana 25.09. zaprimljena je obavijest od Ministarstva regionalnog razvoja da su odobrena sredstva za sufinanciranje spomenutog projekta s rezervne liste, te je općinski načelnik dana 27.10.2017. godine prisustvovao svečanom potpisivanju ugovora o sufinanciranju projekta kojim se Ministarstvo regionalnog razvoja i fondova EU obvezuje sufinancirati projekt u iznosu od 250.000,00 kuna.

**JEDNOSTAVNA NABAVA**

Dana 04.10.2017. godine pokrenut je postupak jednostavne nabave za Modernizaciju javne rasvjete na području Općine Orehovica. Poziv na dostavu ponude objavljen je na internetskoj stranici Općine Orehovica i dostavljen je četirima gospodarskim subjektima. Procijenjena vrijednost nabave iznosila je 500.000,00 kuna bez PDV-a, a zainteresirani gospodarski subjekti mogli su dostaviti ponude do 19.10.2017. godine. Pristiglo je 6 ponuda, od kojih su 2 isključene, te je Ugovor sklopljen s najpovoljnijim ponuditeljem, odnosno tvrtkom Elektromehaničarski obrt „VDG-servis“ iz Strahoninca, čija je ponuda iznosila 468.845,00 kuna bez PDV-a, odnosno 568.056,25 kuna s PDV-om. Tvrtka VDG-servis za izvođenje radova ima podugovaratelja tvrtku Kabel-mont d.o.o. iz Domašinca.

**GRAĐEVINSKI RADOVI**

U izvještajnom razdoblju završeni su radovi na izgradnji pješačkih staza na mjesnom groblju u Orehovici. Radove je izveo Zidarsko fasaderski obrt Ivan Višnjić. Ukupna vrijednost radova iznosi 261.482,01 kuna s PDV-om.

Krajem listopada na grobnoj kući u Orehovici izvršeni su radovi na dobavi i montaži spuštenog stropa od gipsanih kartonskih ploča te je izrađen strop s ispunom od prozirnih pleksi ploča. Radove je izvela firma KMK ZIB d.o.o., a vrijednost materijala i radova iznosi 28.662,50 kuna s PDV-om, dok je radove na sanaciji zidova na grobnoj kući izvršio Soboslikar i ličilac Branko Višnjić u iznos od 3.543,75 kuna s PDV-om. U sklopu izrade stropa prišlo se uspostavi „led“ rasvjete koju je izveo elektroinstalacije Srečko Vutek, a ista je financirana iz proračuna u iznosu od 3.390,00 kuna.

Dana 09.11. pristigla je komunalna oprema, strojevi za održavanje zelenih površina i groblja kao i strojevi za čišćenje snijega sa ceste, poglavito pješačko biciklističkih staza.

Ukupna investicija nabave svih strojeva iznosi 276.632,26 kn od toga Ministarstvo graditeljstva osiguralo je 193.642,60 kn, a iz proračuna Općine Orehovica osigurano je 82.989,66 kn. Opremu čine: traktor tuber 50 ks sa ralicom za snijeg i malčarom, rasipač soli, prikolica 3 t kiperica sa povišenim stranicama, moto kultivator 14 ks sa frezom za snijeg i daskom za snijeg.

**JAVNI POZIVI I NATJEČAJI**

Dana 06.11.2017. godine raspisan je natječaj za dodjelu stipendija za akademsku godinu 2017/18. godinu. Raspisanim natječajem dodjeljuju se ukupno 3 stipendije.

Stipendije se dodjeljuju studentima po osnovi uspjeha na studiju ili uspjeha u srednjoj školi i rezultatima na učeničkim natjecanjima za studente. Rok za dostavu prijava je 20.11.2017. godine.

U izvještajnom razdoblju također je objavljen i javni poziv svim umirovljenicima s područja Općine Orehovica koji imaju mirovine manje od 2.000,00 kuna da se jave glede ostvarivanja prava na jednokratnu novčanu pomoć povodom predstojećih božićno-novogodišnjih blagdana.

Predviđena je isplata prigodnog dara povodom nadolazećeg Božića i Nove 2018. godine za umirovljenike s prebivalištem u Općini Orehovica i to u iznosu od 200,00 kuna za umirovljenike s ukupnom mirovinom do 1.000,00 kuna, odnosno 100,00 kuna za umirovljenike s ukupnom mirovinom do 2.000,00 kuna.

**JAVNI RADOVI**

Općina Orehovica nadalje nastavlja s provedbom programa javnih radova u suradnji sa Hrvatskim zavodom za zapošljavanje. Za zimsko održavanje javnih površina zaposleno je u programu javnih radova 4 radnika. Sklopljeni su ugovori o radu na razdoblje od 6 mjeseci, uz 100%-tno financiranje iz sredstava Hrvatskog zavoda za zapošljavanje. U 2017. godini je u sklopu programa javnih radova zaposleno ukupno 14 osoba.

**OSTALO**

Od 05. do 07. listopada općinski načelnik prisustvovao je na konferenciji „Dani regionalnoga razvoja i EU fondova“ koja je održana u turističkom naselju Solaris u Šibenik, a koju je organiziralo Ministarstvo regionalnog razvoja i fondova EU. Tijekom trodnevnog događanja sudionicima konferencije predstavljene su brojne teme, iskustva drugih zemalja članica Europske unije, primjeri dobre prakse i drugi sadržaji iz područja regionalnoga razvoja i fondova Europske unije. Isto tako neposrednim razgovorom sa ministricom Gabrijelom Žalac i suradnicima dogovoren je sastanak u Ministarstvu gdje je dogovoren, a kasnije potpisan ugovor o financiranju na 3 milijuna kuna koji su potrebiti za dovršetak školske sportske dvorane u Orehovici.

Dana 12.10.2017. godine obavljena je primopredaja radova na rekonstrukciji kružnog raskrižja u Orehovici. Razlog što primopredaja radova nije obavljena ranije su nedostaci na izvedenim radovima i otklanjanje istih. Utvrđeni je jamstveni rok za otklanjanje eventualnih nedostataka na predmetnom objektu u roku od 2 godine od potpisivanja zapisnika.

Vezano za spomenuti rotor, dana 23.10.2017. godine obavljen je tehnički pregled u postupku izdavanja uporabne dozvole za rekonstrukciju odnosno sanaciju rotora u Orehovici. Nakon pregleda predočene dokumentacije i pregleda izvedenih radova na licu mjesta udovoljava se zahtjevu te se predlaže izdavanje Uporabne dozvole za uporabu rotora u Orehovici.

Dana 23.10. 2017. godine održana je Skupština društva GKP Čakom d.o.o. na kojoj je prisustvovao potpredsjednk Općinskog vijeća Općine Orehovica, Branko Sušec. Točka dnevnog reda bila je Izbor članova Nadzornog odbora GKP Čakoma d.o.o., također je tom prilikom predstavljena i Uredba o gospodarenju komunalnim otpadom (NN 50/2017), koja je stupila na snagu 01.11.2017. godine, a provedbom koje će znatno porasti cijene za zbrinjavanje otpada.

Centar za mirovne studije je u suradnji s Uredom za ljudska prava i prava nacionalnih manjina, dana 25.10. 2017. proveo istraživanje vezano za sudjelovanje u istraživačkim aktivnostima projekta IPA 2012 ,,Prikupljanje i praćenje baznih podataka za učinkovitu provedbu Nacionalne strategije za uključivanje Roma.“ U spomenutom istraživanju sudjelovao je općinski načelnik Općine Orehovica. Istraživanje je provedeno putem intervjua u trajanju od sat vremena. Glavna tema intervjuabila je izazovi provedbe Nacionalne strategije za uključivanje Roma na lokalnoj razini.

U prostorijama Međimurske županije je 26.10.2017. godine Državna uprava za zaštitu i spašavanje provela osposobljavanje čelnika jedinice lokalne i područne (regionalne) samouprave. Završiti program osposobljavanja za obavljanje poslova civilne zaštite prema programu koji provodi DUZS, zakonska je obveza svih čelnika, pa je na osmosatnom programu osposobljavanja sudjelovao i općinski načelnik Općine Orehovica.

Dana 09.11.2017. godine je u Velikoj vijećnici Međimurske županije održan sastanak na temu alarmantnog stanja u skloništu za životinje „Prijatelji“ u Čakovcu, kao i o primjeni odredaba novog Zakona o zaštiti životinja. Sastanku je nazočio i Općinski načelnik Općine Orehovica.

U srijedu, 22.11.2017. godine, Hrvatski Crveni križ proveo je akciju dobrovoljnog darivanja krvi u Općini Orehovica. Akciji darivanja krvi pristupile su ukupno 33 osobe, od čega je krv darivalo njih 25, a 8 su odbijene. Zabilježena su 2 nova darivatelja.

**Ad.16. Informacije**

**a) Stanje sigurnosti za rujan i listopad 2017. godine**

U rujnu i listopadu 2017. godine na području Općine Orehovica zabilježeno je kazneno djelo, i to teške krađe. Zatim, evidentiran je prekršaja protiv javnog reda i mira i 3 prekršaja iz Zakona o zaštiti od nasilja u obitelji. Također, zabilježena je 1 prometna nesreća s materijalnom štetom. U rujnu je stanje sigurnosti ocijenjeno dobrim, dok je u listopadu ocijenjano s vrlo dobrim.

Franjo Bukal komentirao je kako se poslije provala i vandalizma policija više angažira po pračenju omladine, a posebno u Orehovici gdje se događa. Ima još uvijek sitnih provala u zgradu bivše OŠ, rušenja znakova, ali to nisu tako skupe štete kao što je bila provala u Sportsko vatrogasni objekt u Orehovici.

**Ad 17. Razno**

Miroslav Bezek rekao je da bi bilo dobro na groblju u Orehovici i Podbrestu postaviti kamere kako bi se spriječio mogući vandalizam. Općina Štrigova postavila je na groblju nadzorne kamere, a vrijednost investicije je 15.000,00 kuna.

Franjo Bukal rekao je kako se u posljednje 3 godine puno investiralo u groblje, još treba na groblju u Podbrestu završiti centralnu stazu, međutim, prije uspostave kamera, treba napraviti uspostavu javne rasvjete.

U ovom rezdoblju realizirane su dosta stvari, nabava komunalne opreme, od završetka postave centralne staze na groblju u Orehovici, koja je iznosila ukupno 261.000,00 kuna, ali bilo je još radova na zatvaranju grobne kuće, postave keramike,a to sve se s grobnom naknadom ne može nakamnuti.

U izvještajnom razdoblju bio je raspisan natječaj za izmjenu vanjske rasvjete. Pristiglo je 6 ponuda, te je izabrani izvođač čija ponuda je bila najjeftinija. Isti je u roku od 8 dana završio radove na zamjeni svjetiljki u Podbrestu. Danas su započeti radovi u Orehovici. Kompletni radovi na izmjeni rasvjete moraju završiti do 15.12.2017. godine. Bitno je da su nabavljene sve svjetiljke i nosači, ukupno 418 komada. Za tu investiciju je u proračunu bilo predviđeno 1.580.000,00 kuna za kompletnu rasvjetu, također je tu predviđeno izmicanje ormarića svih trafostanica na području Općine kako bi se mogla regiulirati vanjska rasvjeta. Po raspisanom pozivu zamjena svjetiljaka bit će izvedena u iznosu od 568.058,85 kuna. Po glavnim cestama postavit će se žarulje od 35W, a po nerazvrstanim cestama 28W. Izvođač radova odlučio se da će na svim raskrižjima povećati snagu žarulja na 70W, pa je tako u Podbrestu predviđena postava 3 žarulja jačine 70W, u Orehovici 7, a u Vulariji 5. Načelnik poziva sve vijećnike, a prvenstveno članove Vijeća mjesnih odbora da pogledaju koje svjetiljke ne svjetele, jer negdje postoji problem što nema žice za vanjsku rasvjetu. Nakon zamjene svjetiljaka, garancija je 4 godina te ne očekuje nikakve dodatne troškove održavanja po tom pitanju.

Dražen Husić rekao je kako u Podbrestu u Ulici Vladimira Nazora dvije svjetiljke ne svjetle, ali da ni prije izmjene nisu radile.

Načelnik odgovara da Elektra ima 2 kabla, noćni i polunoćni te da to treba uskladiti jer inače svjetiljke neće funkcionirati. Po montaži svih svjetiljaka u sva tri naselja, počet će teći probni rad od 30 dana, pa će se vidjeti koje svjetiljke i zbog čega ne svjetle, te će se napraviti uspostava istih, jer do pojedinih,do sada postavljenih svjetiljaka, nema kabela.

Završeno u 20.03

Zapisnik vodila

Žaklina Vađunec

**Predsjednik Općinskog vijeća Općine Orehovica**

Marko Hunjadi